CELEX: 
Language: sk
Date: 2016-04-08 00:00:00
Title: DELEGOVANÉ NARIADENIE KOMISIE (EÚ) …/… ktorým sa opravuje delegované nariadenie (EÚ) 2016/341, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o prechodné pravidlá pre určité ustanovenia Colného kódexu Únie, keď príslušné elektronické systémy ešte nie sú funkčné, a ktorým sa mení delegované nariadenie (EÚ) 2015/2446

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení (EÚ) č. 952/2013 (ďalej len „kódex“) sa v súlade so Zmluvou o fungovaní Európskej únie (ďalej len „ZFEÚ“) na Komisiu deleguje právomoc dopĺňať určité nepodstatné prvky kódexu v súlade s článkom 290 ZFEÚ. Komisia pri vykonávaní týchto právomocí prijala 17. decembra 2015 delegované nariadenie (EÚ) 2016/341, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o prechodné pravidlá pre určité ustanovenia Colného kódexu Únie, keď príslušné elektronické systémy ešte nie sú funkčné, a ktorým sa mení delegované nariadenie (EÚ) 2015/2446. Uvedeným delegovaným nariadením Komisie sa zaviedli všeobecne uplatniteľné ustanovenia, na základe ktorých možno doplniť kódex v súlade s delegovaním právomoci v ňom uvedeným s cieľom umožniť jednoznačné a riadne uplatňovanie kódexu počas prechodného obdobia, keď elektronické systémy potrebné na uplatňovanie kódexu ešte nie sú úplne zmodernizované alebo zavedené.  
            
            
               Po nadobudnutí účinnosti delegovaného nariadenia (EÚ) 2016/341 boli v niektorých tlačivách prílohy 12, konkrétne v časti týkajúcej sa zjednodušení, zistené nesprávne odkazy. Takisto sa zistilo, že v tej istej prílohe chýbajú určité tlačivá, ktoré boli neúmyselne vynechané. Oprava týchto nepresností má zásadný význam pre Komisiu, členské štáty a obchod a je nevyhnutným základným predpokladom riadneho vykonávania colných predpisov Únie. 
            
            
               Nariadenie (EÚ) č. 952/2013 a delegované nariadenie (EÚ) 2016/341 sa začnú uplatňovať 1. mája 2016. Z tohto dôvodu je potrebné opraviť delegované nariadenie (EÚ) 2016/341, aby sa čo najskôr nahradili tlačivá s nesprávnymi odkazmi a doplnili ďalšie chýbajúce tlačivá s cieľom zabezpečiť, že potrebné tlačivá budú zavedené na účely uplatňovania kódexu. 
            
            
               2.KONZULTÁCIE PRED PRIJATÍM AKTU
            
            
               Konzultácia sa uskutočnila v súlade s odsekom 4 spoločnej dohody o delegovaných aktoch medzi Európskym parlamentom, Radou a Európskou komisiou.
            
            
               Návrh aktu bol na zasadnutí expertnej skupiny pre Colný kódex 17. marca 2016 predložený zástupcom členských štátov. Členské štáty s navrhovanou opravou súhlasili.  
            
            
               3.PRÁVNE PRVKY DELEGOVANÉHO AKTU
            
            
               Prílohu 12 k delegovanému nariadeniu Komisie (EÚ) 2016/341 treba opraviť, aby sa doplnili zistené vynechané časti a odstránili zistené chyby.  
            
            
               Keďže tieto opravy majú vplyv na vecnú podstatu delegovaného aktu, vhodným nástrojom je delegované nariadenie Komisie, ktorým sa opravuje delegované nariadenie (EÚ) 2016/341. Toto nariadenie sa bude uplatňovať, pokiaľ Európsky parlament alebo Rada nevznesú námietku v lehote dvoch mesiacov, pričom túto lehotu možno predĺžiť o ďalšie dva mesiace.
            
            
               DELEGOVANÉ NARIADENIE KOMISIE (EÚ) …/…
            
            
               z 8. 4. 2016,
            
            
               ktorým sa opravuje delegované nariadenie (EÚ) 2016/341, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o prechodné pravidlá pre určité ustanovenia Colného kódexu Únie, keď príslušné elektronické systémy ešte nie sú funkčné, a ktorým sa mení delegované nariadenie (EÚ) 2015/2446
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie
                  1
               , a najmä na jeho článok 279,
            
            
               keďže:
            
            
               (1)Po prijatí delegovaného nariadenia (EÚ) 2016/341
                  2
                boli v troch tlačivách, konkrétne v časti týkajúcej sa zjednodušení prílohy 12 k uvedenému delegovanému nariadeniu, zistené určité nezrovnalosti (vrátane odkazov na už neexistujúce colné režimy), pokiaľ ide o systémy zriadené Colným kódexom Únie. Tieto nezrovnalosti majú vplyv na právnu zrozumiteľnosť a mali by sa odstrániť.
            
         
         
            
               (2)Okrem toho sa zistilo, že takisto v časti týkajúcej sa zjednodušení prílohy 12 k delegovanému nariadeniu (EÚ) 2016/341 boli niektoré tlačivá omylom vynechané.
            
            
               (3)Delegované nariadenie (EÚ) 2016/341 by sa preto malo zodpovedajúcim spôsobom opraviť.
            
            
               (4)Ustanovenia tohto nariadenia by sa mali uplatňovať od 1. mája 2016, aby sa uplatňovanie Colného kódexu Únie umožnilo v plnom rozsahu,
            
            
               PRIJALA TOTO NARIADENIE:
            
            
               Článok 1
            
            
               Opravy delegovaného nariadenia (EÚ) 2016/341
            
            
               V delegovanom nariadení (EÚ) 2016/341 sa príloha 12 opravuje takto:
            
            
               1.tlačivá „Žiadosť o povolenie použiť zjednodušené colné vyhlásenie a zápis do evidencie deklaranta“, „Žiadosť o povolenie použiť zjednodušenia, Doplnkové tlačivo – DOVOZ“ a „Vysvetlivky k jednotlivým kolónkam tlačiva žiadosti“ sa nahrádzajú tlačivami uvedenými v prílohe I k tomuto nariadeniu;
            
            
               2.dopĺňajú sa tlačivá uvedené v prílohe II k tomuto nariadeniu.
            
            
            
               Článok 2
            
            
               Nadobudnutie účinnosti
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
            
               Uplatňuje sa od 1. mája 2016.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
            
               V Bruseli 8. 4. 2016
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie, Ú. v. EÚ L 269, 10.10.2013, s. 1.
               
               
                  
                     (2)
                  
                        Delegované nariadenie Komisie (EÚ) 2016/341, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o prechodné pravidlá pre určité ustanovenia Colného kódexu Únie, keď príslušné elektronické systémy ešte nie sú funkčné, a ktorým sa mení delegované nariadenie (EÚ) 2015/2446, Ú. v. EÚ L 69, 15.3.2016, s. 1.
               
            
      
    ---documentbreak--- 
      
         
         
            
               PRÍLOHY
            
            
               k
            
            
               delegovanému nariadeniu Komisie,
            
            
               ktorým sa opravuje delegované nariadenie (EÚ) 2016/341, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o prechodné pravidlá pre určité ustanovenia Colného kódexu Únie, keď príslušné elektronické systémy ešte nie sú funkčné, a ktorým sa mení delegované nariadenie (EÚ) 2015/2446
            
            
               PRÍLOHA I
            
            
            
               
                  
               
               
                  
            
            
               
            
               Vysvetlivky k jednotlivým kolónkam tlačiva žiadosti
            
            
            
               Všeobecná poznámka:
            
            
               Ak je to potrebné, požadované informácie sa môžu predložiť v samostatnej prílohe k tlačivu žiadosti, s uvedením odkazu na príslušnú kolónku tlačiva.
            
            
               Členské štáty môžu požadovať osobitné záznamy.
            
            
               1.
                     Uveďte celé meno a číslo EORI žiadateľa. Žiadateľ je osoba, ktorej bude povolenie vydané.
            
            
               1.a
                     Uveďte identifikačné číslo spoločnosti.
            
            
               1.b
                     Uveďte prípadne akékoľvek interné referenčné číslo, ktorým sa v povolení odkáže na túto žiadosť.
            
            
               1.c
                     Uveďte potrebné kontaktné údaje (kontaktnú osobu, adresu, telefónne číslo, číslo faxu, e-mailovú adresu). 
            
            
               1.d
                     Uveďte druh zastúpenia pri podávaní colného vyhlásenia tak, že do príslušnej kolónky zaznačíte „X“.
            
         
         
            
               2.
                     Uveďte druh zjednodušenia (zapísanie do evidencie, zjednodušené colné vyhlásenie alebo centralizované colné konanie) a colný režim (pre dovoz a/alebo vývoz), o ktoré sa žiada, zaznačením „X“ do príslušnej kolónky.
            
            
               3.
                     Uveďte príslušný kód:
            
            
               1
                     prvá žiadosť o povolenie 
            
            
               2
                     žiadosť o zmenu alebo obnovenie povolenia (uveďte aj číslo príslušného povolenia)
            
            
               4.a
                     Uveďte, či je status schváleného hospodárskeho subjektu osvedčený; ak „ÁNO“, uveďte zodpovedajúce číslo.
            
            
               4.b
                     Uveďte druh, referenčné číslo a prípadne dátum uplynutia platnosti príslušného(-ých) povolenia(-í), na ktoré sa použije zjednodušenie(-a), o ktoré sa žiada; v prípade, že o povolenie(-ia) sa ešte len žiada, uveďte druh povolenia(-í), o ktoré sa žiada, a dátum podania žiadosti. 
            
            
               5.
                     Informácie o hlavnej účtovnej evidencii, obchodných, daňových alebo iných účtovných dokladoch.
            
            
               5.a
                     Uveďte úplnú adresu miesta, kde sa vedie hlavná účtovná evidencia.
            
            
               5.b
                     Uveďte typ účtovníctva (elektronické alebo v papierovej podobe a typ používaného systému a softvéru).
            
            
               6.
                     Uveďte počet pokračovacích formulárov pripojených k tejto žiadosti.
            
            
               7.
                     Informácie o evidencii (účtovníctvo súvisiace s colnými záležitosťami).
            
            
               7.a
                     Uveďte úplnú adresu miesta, kde sa vedie evidencia.
            
            
               7.b
                     Uveďte druh evidencie (elektronická alebo v papierovej podobe a typ používaného systému a softvéru).
            
            
               7.c
                     Uveďte prípadné ďalšie relevantné informácie o evidencii.
            
            
               8.
                     Informácie o druhu tovaru a transakciách.
            
            
               8.a
                     Uveďte prípadný príslušný číselný znak KN, inak uveďte aspoň kapitolu KN a opis tovaru.
            
            
               8.b
                     Uveďte príslušné informácie podľa jednotlivých mesiacov.
            
            
               8.c
                     Uveďte príslušné informácie podľa jednotlivých mesiacov.
            
            
               9.
                     Informácie o povolených umiestneniach tovaru a zodpovednom colnom úrade.
            
            
               9.a a 9.b
                     Uveďte celý názov, adresu a kontaktné údaje. 
            
         
         
            
               10.
                     Uveďte celý názov, adresu a kontaktné údaje príslušných colných úradov, kde sa tovar umiestňuje do colného režimu.
            
            
               11.
                     Prípadne uveďte celý názov, adresu a kontaktné údaje úradu dohľadu.
            
            
               12.
                     Zaznačte „X“ do príslušnej kolónky podľa druhu zjednodušeného colného vyhlásenia; v prípade použitia obchodných alebo iných administratívnych dokladov sa musí uviesť druh použitých dokladov.
            
            
               
            
               PRÍLOHA II